****

**З А П О В Е Д**

**№ 1447**

**гр. Балчик, 26.11.2024г.**

 На основание чл. 44, ал. 2 от ЗМСМА, чл. 91, ал.1 от Правилника за прилагане на Закона за социалните услуги във връзка с чл. 18, ал.3, т.2, чл. 25, ал. 2, т. 7, чл. 29, ал. 3, т. 3,  чл. 64 от Закона за социалните услуги, както и във връзка с Решения № 294, 295/31.01.2013 г., Решения №104, 105/22.05.2020г. и Решение №539/27.02.2014 г. на Общински съвет – Балчик

**О Т К Р И В А М:**

Конкурс за възлагане управлението на социалните услуги

1. „ Център за обществена подкрепа “ /ЦОП/ в гр. Балчик, пл. „кап. Георги Радков“ № 1 с капацитет на социалната услуга – 40 места  за срок от 5 (пет) години.
2. „Център за социална рихабилитация и интеграция“ /ЦСРИ/ в гр. Балчик, пл. „кап. Георги Радков“ № 1 с капацитет на социалната услуга – 30 места за срок от 5 (пет) години.
3. „Дневен център за пълнолетни лица с увреждания“ /ДЦПЛУ/ в гр. Балчик, в.з. „Сборно място“, ул. „Четвърта“ №21 с капацитет на социалната услуга – 30 места  за срок от 5 (пет) години.
4. „Център за настаняване от семеен тип за стари хора“ /ЦНСТСХ/ в гр. Балчик, в.з. „Сборно място“, ул. „Четвърта“ №21 с капацитет на социалната услуга – 15 места за срок от 5 (пет) години.
5. „Център за настаняване от семеен тип за деца без увреждания“ /ЦНСТДБУ/ в гр. Балчик, ул. „Баба Райна“ №2 с капацитет на социалната услуга – 14 места за срок от 5 (пет) години.

**І. Условия за участие и изисквания към кандидатите:**

**1. В конкурса могат да участват:**

1.1. български физически лица, регистрирани по Търговския закон, и юридически лица

1.2. физически лица, извършващи търговска дейност, и юридически лица, регистрирани по законодателството на друга държава – членка на Европейския съюз, или на друга държава – страна по Споразумението за Европейското икономическо пространство

1.3. Кандидатът трябва да има издаден лиценз за съответните социални услуги.

**2. Кандидатите трябва да отговарят на следните изисквания:**

2.1.  Кандидатите да имат опит в предоставянето на социални услуги, свързани  с конкретната целева група.

2.2. Кандидатите да притежават работен и организационен капацитет и подходяща квалификация на персонала за управление и извършване на социалните  услуги, обект на конкурса.

2.3. Кандидатите следва да притежават добра финансова стабилност, гарантираща упражняване на дейността.

2.4.  На кандидатът да не е отнеман лиценз за предоставяне на социалните услуги на основание чл. 158, ал. 1, т. 1 - 6 при условията на чл. 148, ал. 4  от Закона за социалните услуги.

2.5. На кандидатът да не е отнеман лиценз за предоставяне на социални услуги на основание чл. 158, ал. 1, т. 7 от Закона за социалните услуги.

2.6. В конкурса **не може** да участва кандидат, който:

2.6.1. е обявен в несъстоятелност или е в производство по обявяване в несъстоятелност;

2.6.2. се намира в ликвидация;

2.6.3. е лишен от право да упражнява търговска дейност;

2.6.4. има парични задължения към държавата  или общината по смисъла на чл. 162, ал. 2 от ДОПК, установени с влязъл в сила акт на компетентен орган или задължения към осигурителни фондове, освен ако компетентният орган е допуснал разсрочване или отсрочване на задълженията.

2.6.5. е осъден с влязла в сила присъда за престъпления против собствеността или против стопанството, освен ако не е реабилитиран;

2.7. Всеки кандидат е длъжен да съобщи писмено на Община Балчик промените в обстоятелствата по т. 2.6, настъпили в процеса на провеждане на конкурса в тридневен срок от настъпването им, като прилага и съответните документи, които ги доказват.

2.8. Определеният изпълнител няма право да ползва подизпълнители при осъществяване на социалните услуги. Определеният изпълнител носи пълна отговорност за своите действия във връзка и по повод осъществяването на социалните услуги, предмет на този конкурс.

**ІІ.** **Характеристики и специфики на предоставяните социални услуги**

1. **„ Център за обществена подкрепа “**

 Център за обществена подкрепа (ЦОП) Балчик е комплекс от социални услуги, предназначени за деца и семейства, с цел:

-        предотвратяване на изоставянето на децата и настаняването им в специализирани институции;

-        превенция на жертви на насилието, отклоняващо се поведение и отпадане от училище;

-        деинституционализация и реинтеграция на деца;

-        обучение в умения за самостоятелен живот и социална интеграция на деца от резидентна грижа;

-        социално и психологическо консултиране и подкрепа на деца и семейства в риск;

-        оценяване на родителски капацитет;

-        посредничество в случаи на родителско отчуждение и конфликт при развод или раздяла;

-        реализиране на социални програми за деца и семейства в риск;

-        оценяване и обучение на бъдещи приемни родители и осиновители;

-        консултиране и подкрепа на деца с поведенчески проблеми и прояви.

        Основна цел на ЦОП е да даде възможност за равен старт на децата на територията на общината и региона. За нейното осъществяване се работи в направление осигуряване на индивидуална грижа и подкрепа за всяко дете; подкрепа възможностите за реинтеграция на всяко дете в биологичното семейство, осиновяване или настаняване в приемно семейство; засилване мотивацията и подобряване равния достъп до личностна реализация чрез удовлетворяване на индивидуалните потребности и желания на потребителите; превенция на социалното изключване на децата и младежите; повишаване тяхната квалификация; развиване на социални умения и засилване на мотивацията им за професионално развитие.

        Широкият спектър от социални услуги, които ЦОП предоставя, дава възможност да се подобри качеството на живот и социалните умения на децата и семействата на територията на община Балчик и региона, чрез прилагане на нови, устойчиви и комплексни подходи на работа. Развитието на социалните услуги за деца и семейства дава възможност да се осъществяват на практика залегналите в българското законодателство мерки за закрила на децата в риск.

        Услугата се обезпечава от екип от специалисти. - ръководител, педагог, психолог, соц. работник.

        Принципи на работа:

-        Гарантиране на най-добрия интерес на детето, съгласно Конвенцията на ООН за правата на детето;

-        Гарантиране правото на всяко дете да бъде отглеждано в семейна среда;

-        Зачитане на достойнството и личността на детето;

-        Уважение към личната история, религиозна, етническата и културна идентичност на детето и семейството му;

-        Зачитане правото на детето на изразяване на мнение и изслушване;

-        Индивидуален подход на интервенциите при работа по случай;

-        Доброволност за ползване на социалните услуги, предоставяни в ЦОП;

-        Подбор на лицата, пряко ангажирани в дейностите по закрила на детето, съобразно техните личностни и социални качества и грижа за тяхната професионална квалификация и подкрепа;

-        Проява на толерантност и разбиране от страна на персонала към различията и многообразните потребности на децата;

-        Работа в екип и междуинституционално сътрудничество;

-        Поверителност.

1. **„Център за социална рехабилитация и интеграция“ /ЦСРИ/**

Центърът предоставя услуги в подкрепа на индивидуалното развитие, поддържане и придобиване на нови способности и самостоятелност на лица с различни вид и степен на увреждане, както и подкрепа на лица от различни рискови групи чрез целенасочени дейности за интеграция и превенция на социалното изключване. ЦСРИ е форма на социална услуга, в която се извършват дейности в подкрепа на индивидуалното развитие, поддържане и придобиване на нови способности и самостоятелност на лица с различни вид и степен на увреждане, както и подкрепа на лица от различни рискови групи, чрез целенасочени дейности за интеграция и превенция на социалното изключване.

 Услугата включва разнообразни консултативни, терапевтични и рехабилитационни дейности, насочени към създаване поддържане и разширяване на социалните умения, както и обучение за водене на самостоятелен начин на живот, общодостъпни и специализирани, превантивни, подкрепящи и възстановителни.

 Общодостъпни социални услуги:

- Информиране и консултиране за реализиране на социални права и развиване на умения.

- Превантивна общностна работа - работа в общността с цел превенция на рискове, преодоляване на стигми, възпитаване в толерантност и добротворство.

 Специализирани социални услуги:

- Информиране и консултиране; информиране на родителите/лицата полагащи грижи за съответното заболяване, предоставяне на специализирана литература, информация за учебни заведения, институции и други.; даване на обратна връзка към родителите/семейството за работата със съответното дете/лице - обикновено това го прави всеки специалист, след провеждане на сесия, при нужда се провежда екипна среща с родител за обсъждане на работата с детето/лицето и постигнатите резултати.

- Застъпничество и посредничество; осигуряване на достъп до различни услуги и информация, чрез свързване със специалисти, институции, масови училища и детски градини; предоставяне на информация за работата на ведомства и организации, насоки за контакти с тях, придружаване на срещи или участия в срещи на семейството с представители на тези ведомства и организации, съдействие за диагностициране и явяване пред ТЕЛК Комисия

- Терапия и рехабилитация на деца и лица и техните семейства:

1) Терапевтични сесии за развитие на базови умения за самообслужване, социални и образователни умения; провеждат се от социален работник; целят развиване на: уменията и познавателните способности на потребителя, и повишаване възможностите за независим живот и социално включване.

2) Логопедична терапия; сесиите се провеждат от логопед; цели развитие на речеви и говорни умения, стимулиране на използването на речта; преодоляване на артикулационни нарушения.

3) Психологическо консултиране; сесиите се провеждат от психолог; цели преодоляване на различни проблеми; работата се планира спрямо всяко конкретно дете/лице; психологът работи с детето/лицето и/или с неговите родители/семейство. Психологическата подкрепа се осъществява чрез индивидуални сесии, интерактивни занимания, сюжетно-ролеви игри, занимания подпомагащи развитието на интелектуалния потенциал и др., които са съобразени със състоянието и индивидуалните възможности на потребителите. Тя е насочена към подобряване емоционалното състояние с цел изграждане на стабилност и сигурност; подобряване и развитие на когнитивните процеси; повишаване на способността за саморазбиране и самовъзприемане; повишаване на самооценката; мотивиране, възстановяване на психическото равновесие и справяне със трудни житейски ситуации и др.

4) Двигателна рехабилитация - услугата се предоставя на лица с двигателни затруднения, здравословни проблеми и временни увреждания (след травма). Извършва се от рехабилитатор, цели подобряване на психомоторното и двигателното развитие; общоукрепваща гимнастика, упражнения за равновесие, упражнения с уреди, обучение в самостоятелно ходене, без чужда помощ.

- Обучение за придобиване на умения: извършва се от трудотерапевт - целта на трудотерапията е чрез прилагане на двигателна активност под формата на трудова дейност да се постигне самостоятелност, улесняване участието в обществения живот, осмисляне на времето и развиване на естетическо чувство, придобиване на знания, умения и ориентири относно заобикалящата среда. Овладяват се битови, социални и други умения.

- Обучение за придобиване на трудови умения: овладяват се, трудови умения, повишава се адаптивността и се развива увереността.

- Свободно време, отдих и развлечение за потребители и техните семейства: дейността е свързана с отбелязване на национални и религиозни празници; честване на рождени дни и именни дни; излети сред природата; посещения на културни мероприятия: кино, музеи, галерии и други; организиране на пикници и екскурзии и други, организиране на творчески ателиета и работилници.

1. **Дневен център за пълнолетни лица с увреждания /ДЦПЛУ/**

 Дневният център е комплекс от социални услуги, които предоставят условия за цялостно обслужване на пълнолетни лица с увреждания през деня. Капацитетът на центъра е 30 човека.

 Основните дейности се свеждат, най-общо, до създаване на подкрепяща среда за пълнолетни лица с увреждания и техните семейства. Развитие на жизнения потенциал и възможности за социалната им интеграция. Предоставяне на разнообразни методи и дейности, които да спомагат за социалното включване на пълнолетни лица с увреждания в общността.

 Служителите на Дневния център за пълнолетни лица с увреждания осигуряват постоянна грижа на всяко лице в зависимост от потребностите му и съобразено с неговите възможности. Предлагат се социални консултации свързани с предоставяне на информация в областта на социалната закрила и възможностите за подкрепа. Психо - емоционална и психо - социална подкрепа, съобразно индивидуалните потребности на клиентите. Предлага се работа с рехабилитатор, включваща дейности по кинезитерапия и физикална терапия и здравна грижа.

 Специализираният персонал на Дневния център за пълнолетни лица с увреждания се състои от ръководител, социален работник, психолог, арт терапевт, рехабилитатор, медицинска сестра и социални асистенти

1. **Център за настаняване от семеен тип за стари хора /ЦНСТСХ/**

 Центърът за настаняване от семеен тип за стари хора е структуриран и гъвкав модел на резидентна услуга, отговарящ на международните стандарти, който подкрепя, в оптимална степен, самостоятелността на потребителите. Капацитетът му е 15 места и в него се настаняват възрастни хора в надтрудоспособна възраст, без увреждания. Услугата осигурява 24 часов режим на работа. Жилищните помещения са с не повече от две легла, самостоятелен санитарен възел, топла вода и сезонно отопление. Осигурена е седмична храна и хранене в обща столова. Има зала за свиждане и социални контакти, зала за тихи игри и занимания, библиотека, каси за съхранение на лични вещи и ценности, парк за разходки и отдих.

 Центърът за настаняване от семеен тип за стари хора спазва следните принципи:

- Осигурява на потребителите среда на живот, близка до домашната, в която се зачита правото им на лично пространство и уединение, в условията на сигурност и зачитане на достойнството им;

- Осигуряване на разнообразни дейности, които благоприятстват тяхното физическо и психическо здраве, поддържат тяхната автономност и създават възможности за социално включване;

- Осигурява се достъп да разнообразни занимания, според интересите им, съобразно индивидуалните им възможности, потребности и желания, организирани - както в услугата, така и извън нея.

 Специализираният персонал на Центъра за настаняване от семеен тип за стари хора се състои от ръководител, социален работник, психолог, трудотерапевт, медицинска сестра и социални асистенти. Служителите на центъра осигуряват психологическа и емоционална подкрепа, създават възможности за социална интеграция. Предлагат се различни психологически и терапевтични дейности, съобразно с индивидуалните потребности на ползвателите на услугата. Дейности за развитие на различни умения, подпомагащи самостоятелния и независим живот. Здравна грижа. Центърът предлага и посещения на различни културни мероприятия, църква и други.

1. **Център за настаняване от семеен тип за деца без увреждания /ЦНСТДБУ/**

Център за настаняване от семеен тип за деца без увреждания (ЦНСТДБУ) Балчик е социална услуга от резидентен тип, която се предоставя на деца, лишени от родителска грижа, за които към момента на настаняване са изчерпани възможностите за връщане в биологичното семейство, настаняване при близки и роднини или приемно семейство. Потребители на социалната услуга са деца до 18 - годишна възраст, за които до момента на настаняването им в Центъра няма възможност за отглеждане в биологичното им семейство, семейство на близки и роднини, приемно семейство;

 Капацитетът на центъра е 14 деца.

 Основна цел на ЦНСТДБУ е предоставяне на подслон и здравословна среда, близка до семейната; осигуряване на плавен преход към реалния живот, както и изграждане на взаимоотношенията с институции, със съседи и с общността в подкрепа на процеса на социалната интеграция на децата и младежите.

 С децата се работи индивидуално и групово, като насоките за работа са съобразени с интересите и потребностите на всяко от тях. Работата на специалистите е насочена към изграждане, развитие и усъвършенстване на умения за самостоятелен живот след напускане на социалната услуга. С децата се работи индивидуално и групово, като насоките за работа са съобразени с интересите и потребностите на всяко от тях. Осигурява се училищна подкрепа и се създават навици и умения за търсене на работа, както и последваща реализация на пазара на труда.

 Услугата е 24-часова и се обезпечава от екип от специалисти. - ръководител, социален работник, педагог, възпитатели. Центърът разполага с осем самостоятелни и три двойни спални помещения, голям хол, кабинет на ръководител и социален работник, педагогически кабинет, трапезария, кухненски бокс, санитарни и складови помещения. Материалната база създава условия за формиране, усъвършенстване и прилагане на умения, нужни на децата и младежите в самостоятелния живот.

6. Изпълнителят – доставчик следва да предоставя социалните услуги за срок от 5 (пет) години, считано от фактическото стартиране изпълнението на социалните дейности, предмет на договора.

7. Предоставянето на социалните услуги трябва да отговарят на изискванията на всички нормативни актове, методики и задължителни указания на компетентните органи, касаещи предоставянето на социални услуги, както и останалите релевантни международни и национални нормативни документи.

Кандидатът, спечелил конкурса, ще сключи договор за управление на социални услуги с Кмета на Община Балчик.

 **ІІІ. Финансиране на социалните услуги, предмет на възлагане, ред и сроковете за предоставяне на предоставяне на финансовите средства.**

1. Финансирането на социалната услуга се осъществява чрез общинския бюджет, като се изпълни едно от условията:
	1. Финансиране на делегирана от държавата дейност на база на стандарти за издръжка, определени с Решение на Министерския Съвет за съответната бюджетна година;
	2. Финансиране чрез привлечени средства от фондовете на Европейския Съюз;
	3. Финансиране по други донорски програми и инициативи.
2. Не предвиждането на средства за съответната финансова година за издръжката на социалните услуги освобождава Община Балчик от отговорност за плащане и отлага изпълнението на договора с доставчика до датата на стартиране на финансовата обезпеченост.

1. Възложителят предоставя ежемесечно финансовите средства на Изпълнителя до 10 число на текущия месец след представяне и одобряване на технически и финансов отчет за всяка от социалните услуги, обект на настоящото възлагане за месеца,  предхождащ текущия.
2. Изпълнителят използва предоставените му средства единствено за предоставяне на социалните услуги, предмет на договора, съответно в рамките на бюджета – описан в програмата за развитие на социалните услуги.

1. Срокът на договора обезпечава предоставяне на социалните услуги за пет години, считано от фактическото стартиране изпълнението на социалните дейности, предмет на договора.

**ІV. Документи за участие в конкурса:**

1.  Заявление за участие по образец до Кмета на Община Балчик

2. Валидни лицензи за предоставяне на социалните услуги: **„Център за обществена подкрепа“ /ЦОП/, „Център за социална рехабилитация и интеграция“ /ЦСРИ/,** „ **Дневен център за пълнолетни лица с увреждания“ /ДЦПЛУ/, „Център за настаняване от семеен тип за стари хора“ /ЦНСТСХ/, „Център за настаняване от семеен тип за деца без увреждания“ /ЦНСТДБУ/**

3. Декларация, подписана от Управителя, съответно от членовете на Управителния орган на кандидата, за липса на обстоятелствата по т.2.6.1, т.2.6.2, т.2.6.3, т.2.6.4 и т.2.6.5 от Раздел І на тази заповед.

4. Информация за опита на кандидата в областта на предоставяне на социални услуги чрез посочване на други реализирани социални услуги/проекти и др. през предходните 3 години. Информацията трябва да е придружена с препоръки и референции, свързани с опита на кандидата в сферата на социалната услуга с  посочени адреси и телефони за контакти.

5. Списък на работния капацитет и персонал на кандидата и документи, удостоверяващи квалификацията на кадрите, с които разполага доставчика на социалната услуга.

6. Програма за управление и предоставяне  на социалната услуга, обект на конкурса, съгласно критериите и стандартите за предоставяне на социалната услуга, приети със Закона за социалните услуги и подзаконовата нормативна уредба. Програмата следва да обхваща период от 5 години и да съдържа минимум следната информация:

6.1 Цели и задачи на програмата;

6.2. Описание на целевата група;

6.3. Управление на услугите;

6.4. Наличен персонал;

6.5. Дейности за предоставянето на услугата и план за изпълнението и;

6.6. Бюджет за предоставяне на социалната услуга, обект на възлагане за период от 2 години  (прогнозата за бюджет се прави на основание единните стандарти за делегирани от държавата дейности по последно Решение на МС) и обосновка на заложените разходи, начин на разходване на средствата.

6.7. Описание на планираните за привличане средства за дофинансиране на услугата, както и на други видове външна подкрепа.

6.8. Стратегия за устойчивост на услугата и преодоляване на рисковете.

7. Програма за развитие на качеството на социалната услуга, обект на конкурса, съгласно критериите и стандартите за предоставяне на социалните услуги, приети със Закона за социалните услуги и подзаконовата нормативна уредба.

8. Копие от годишен счетоводен баланс и отчет за приходите и разходите на кандидатите за предходната година 2023 г., заверени лично от кандидата, с трите имена, подпис и вярно с оригинала;

9. Удостоверение издадено от НАП за наличие/липса на задължения или декларация от представляващия организацията;

***Документите, представени в копие, трябва да бъдат заверени “Вярно с оригинала” с подпис и печат от кандидата.***

**Важно:** При установяване на липса на изискуем  документ и непредставянето му в указан от Община Балчик срок, Кандидатът се отстранява от по-нататъшно участие в процедурата.  Кандидат, който не отговаря на поставените от Възложителя изисквания за участие се отстранява от по-нататъшно участие в процедурата.

**V. Дата, час и начин на провеждане на конкурса:**

Конкурсът ще се проведе на два етапа:

***1. Първи етап***: Комисията, назначена със заповед на кмета, разглежда представените от кандидата документи, проверява наличието и редовността им. Кандидат, който не отговаря на условията за участие се отстранява.

**Важно:** При установяване на липса на изискуем  документ и  непредставянето му в указан от Комисията срок, Кандидатът се отстранява от по-нататъшно участие в процедурата.  Кандидат, който не отговаря на поставените от Възложителя изисквания за участие се отстранява от по-нататъшно участие в процедурата.

***2. Втори етап –***Комисията разглежда, оценява и класира представените програми за предоставяне на социалните услуги. Предложенията се отварят, разглеждат и оценяват по реда на тяхното постъпване.

**VІ. Краен срок и място за подаване на документи за участие**

Предложенията се представят до 16:30 ч. на 31.01.2025 г., в Информационния център на Община Балчик, гр. Балчик, п. к.9600, пл. „21-ви септември“ № 6

Документацията за участие в конкурса може да се изтегли от интернет страницата на Община Балчик**.**

Документите се подават в запечатан и непрозрачен плик, върху който се посочва пълното наименование на кандидата, адрес, телефон и e-mail. Върху плика се изписва и следното: *„Документация за участие в конкурса за възлагане на социални  услуги“.*

Ако кандидатът изпрати офертата чрез препоръчана поща или куриерска служба, разходите за тях са за сметка на кандидата. Рискът от забава или загубване на офертата е за сметка на кандидата. В такива случаи, кандидатът следва да съобрази посочения краен срок за получаване на офертите в деловодството на Възложителя. От значение ще бъдат датата и часът на депозиране на офертата в деловодството, а не датата и часът на пощенското клеймо, товарителницата, разписката или друг документ от куриер. Всички разходи по участието в конкурса са за сметка на участника.

Предложения, подадени след крайния срок, не се разглеждат. До изтичане срока за подаване на предложенията, всеки кандидат може да промени, допълни или оттегли предложението си.

**VІІ. Краен срок за обявяване на резултатите от конкурса:**

В срок до 14 дни от провеждане на конкурса Комисията, извършва оценка на кандидатите, съставя протокол за своята работа и класира участниците в конкурса.

Въз основа на протокола, изготвен от Комисията, Кметът на Община Балчик в 3-дневен срок издава заповед, с която определя спечелилия в конкурса кандидат.

Заповедта подлежи на обжалване по Административно-процесуалния кодекс.

Резултатите от конкурса се съобщават на участвалите в него лица в 7-дневен срок от издаването на заповедта за определяне на спечелилия конкурса.

Въз основа на заповедта за определяне класирането на кандидатите, Кметът сключва договор с кандидата, който е класиран на първо място и е определен за изпълнител на социалните услуги, съобразно предвиденото в настоящата заповед и в съответствие с представената от кандидата програма за развитие на социалните услуги.

Договор за възлагане на предоставянето на социална услуга може да се сключи и при наличие на единствен кандидат.

При отказ на кандидата, който е спечелил конкурса да сключи договор, Възложителят може да предложи на следващия класиран кандидат да сключи договор или да прекрати процедурата и да проведе нов конкурс.

**VІІІ. Начин на оценяване на предложенията**

Предложенията на Кандидатите се отварят, разглеждат и оценяват по реда на тяхното постъпване.

***А. Разглеждане на предложенията***

Комисията проверява наличието и редовността на документите по Раздел ІV.

***Б. Оценяване и класиране на предложенията***

В 14-дневен срок от провеждането на конкурса, комисията извършва оценка на кандидатите по следните критерии, съгласно чл. 92, ал. 2 от Правилника за прилагане закона за социалните услуги с относително тегло 100 точки:

1. Съответствие на кандидата с предварително обявените условия – до 7 т.;
2. Опит на кандидата в предоставянето на социални услуги, предмет на възлагането – до 15 т.;
3. Квалификация на служителите за организация, управление и предоставяне на социалната услуга – до 7 т.;
4. Финансова стабилност на кандидата – до 11 т.;
5. Представена от кандидата програма за управление и предоставяне на социалните услуги, предмет на възлагането, и програма за развитие на тяхното качество съгласно Наредбата за качеството на социалните услуги – до 30 т.;
6. Капацитет на кандидата – до 15 т.;
7. Възможност на кандидата за привличане на допълнителни средства за предоставяне на социалните услуги – до 15 точки.

Класират се кандидатите, получили оценка не по-ниска от  70 точки. В случаите, когато всички кандидати са получили оценка по-ниска от 70 точки, Кметът на Община Балчик прекратява процедурата.

За класиран на първо място се обявява кандидатът, получил най-голям общ брой точки. Общият брой точки се формира като сбор от получените точки по всеки един критерий.

При равен брой точки, за класиран на първо място се обявява кандидатът, получил по-голям брой точки по критерии № 5 и № 6.

Кандидат, който не отговаря на условията за участие и не е представил изисканите документи по раздел IV, се отстранява от участие в конкурса.

**ІХ. Прекратяване на процедурата**

Конкурсът се прекратява от Кмета на Община Балчик, в случаите, когато:

1. Всички предложения не отговарят на предварително обявените в тази документация условия;
2. Класираният на първо място кандидат откаже да сключи договор за възлагане на социалните услуги и Възложителят не предложи сключване на такъв договор със следващия класиран кандидат;
3. Отпадане на основанията за провеждане на конкурса в резултат на съществена промяна в обстоятелствата.

На основание настоящата Заповед, да се изготви обявление, което да се публикува в един национален всекидневник и на интернет страницата на Община Балчик, съгласно изискванията на чл. 91, ал.2 от Правилника за прилагане закона за социалните услуги.

**Приложения:**

1. Заявление за участие;
2. Декларация;
3. Проект на договор за възлагане

**НИКОЛАЙ АНГЕЛОВ**

***Кмет на Община Балчик***